**REGLAMENT DE BEQUES DE COL·LABORACIÓ**

**DE LA FUNDACIÓ BOSCH I GIMPERA**

El gran increment del nombre de beques de col·laboració convocades a la Universitat de Barcelona va recomanar concretar què s’entén per *beca de col·laboració*, quines tasques incorporen, quines són les atribucions de les unitats que les proposen i dels estudiants que en gaudeixen i quin és el procediment de tramitació i selecció que s’adiu amb els criteris d’eficàcia i eficiència que havien de caracteritzar un procés com aquest. Així mateix, la Universitat de Barcelona ha cercat els mecanismes de flexibilitat necessaris perquè, amb la mínima estructura normativa, quedessin garantits tant la bona gestió d’aquestes beques com els processos de pràctica professional i de formació, que eren els objectius fonamentals d’aquesta iniciativa. Finalment, cal dir que aquesta adequació es va justificar també per la necessitat d’adaptar-se a l’Espai Europeu d’Educació Superior (EEES), cosa que va obligar a modificar la normativa de beques de col·laboració que tenia la Universitat de Barcelona.

La Fundació Bosch i Gimpera, com a Centre de Transferència de Coneixement, Tecnologia i Innovació de la Universitat de Barcelona, ha seguit el procediment establert per la Universitat de Barcelona per adaptar les beques vinculades a projectes de recerca, anteriorment convocades per la Universitat de Barcelona, adaptant-les també a l’Espai Europeu d’Educació Superior (EEES), modificant la normativa de beques existent fins ara i creant les seves pròpies convocatòries de beques de col·laboració dels projectes de recerca gestionats per la Fundació Bosch i Gimpera d’acord amb els Estatuts de l’entitat.

Aquest reglament, aprovat pel Patronat de l’FBG en data 27 de juny del 2012, regula les condicions d’inclusió en el Règim General de la Seguretat Social de les persones que participin en programes de formació (Reial Decret 1493/2011, publicat al BOE el 27 d’octubre del 2011) i s’adapta a la Llei 14/2011, de la ciència, la tecnologia i la innovació, publicada al BOE el 2 de juny del 2011.

**Capítol I. DISPOSICIONS GENERALS**

**Article 1**

1. Segons estableix aquest reglament, té la consideració de beca de col·laboració qualsevol quantitat o benefici (no específicament econòmic) que la Fundació concedeixi als estudiants de grau, de màster universitari o de programes de doctorat i dels ensenyaments propis de les universitats, amb la finalitat de potenciar-ne la futura incorporació al món del treball, mitjançant el desenvolupament d’activitats pràctiques als centres universitaris o en institucions. L’atorgament d’aquestes beques de col·laboració s’ha de sotmetre al que disposa aquest reglament.
2. Aquest reglament també és aplicable a les beques que siguin finançades específicament per convocatòries, projectes o contractes de recerca.

Es poden convocar beques de col·laboració objecte d’aquest reglament en el supòsit següent:

— Si és amb càrrec a projectes, contractes o ajuts a la recerca o a la transferència de coneixement, tecnologia i innovació.

1. En qualsevol cas, cal garantir que les activitats dels estudiants a l’empara d’una beca de col·laboració de la Fundació no comportin cap tracte abusiu, discriminatori ni irrespectuós amb els drets fonamentals de les persones. És responsabilitat de la Fundació vetllar per la bona gestió formativa, que és la finalitat fonamental de la convocatòria.

**Article 2**

L’atorgament d’una beca de col·laboració comporta l’obligació de dur a terme les activitats de col·laboració que tinguin benefici pràctic i que hagin estat determinades en la convocatòria. La percepció del possible benefici econòmic que pot comportar l’adjudicació d’una beca de col·laboració és inherent al fet que el beneficiari dugui a terme l’activitat de col·laboració.

**Article 3**

Les relacions entre el beneficiari d’una beca de col·laboració i la Fundació, independentment de la tasca que aquell estigui obligat a fer, es regeixen pel que disposen les bases de cada convocatòria, per les disposicions d’aquest reglament i per les disposicions estatals i autonòmiques que hi siguin aplicables.

En cap cas el gaudiment d’una beca de col·laboració implica una relació de caràcter laboral entre el beneficiari i la Fundació.

**Capítol II. SELECCIÓ DELS CANDIDATS**

**Article 4**

Poden sol·licitar beques de col·laboració els candidats que compleixin els requisits següents:

1. Ser estudiant universitari o dels centres adscrits en qualsevol dels ensenyaments homologats de grau, màster universitari o programes de doctorat.
2. No haver estat adjudicatari d’una beca de col·laboració a la Fundació o en una entitat externa durant més de tres anys acadèmics consecutius immediatament precedents a la convocatòria de la beca.
3. Estar cursant el doctorat, un màster universitari o un grau.
4. Tenir coneixements orals bàsics de català o de castellà.
5. Complir els requisits especificats en les bases de cada convocatòria d’acord amb l’apartat 9 de l’article 9.

**Article 5**

En la selecció dels candidats, s’han de tenir en compte els criteris següents:

1. El seu currículum personal.
2. Les seves qualificacions.

**Article 6**

El director del projecte, juntament amb el director/a general de la Fundació Bosch i Gimpera i un representant del Departament de Recursos Humans de la mateixa Fundació, valoraran el currículum personal dels candidats, així com el seu expedient acadèmic, i decidiran quin és el candidat més adient per a cada convocatòria.

**Article 7**

Es tindrà una consideració preferent per les persones amb minusvalidesa en igualtat de condicions, sempre que puguin desenvolupar la col·laboració prevista en la convocatòria.

**Capítol III. CONVOCATÒRIA DE LES BEQUES DE COL·LABORACIÓ**

**Article 8**

Els directors de projecte poden sol·licitar a la Fundació la convocatòria de beques, que seran gestionades per aquesta.

**Article 9**

Les bases de cada convocatòria han de contenir les previsions següents:

1. La denominació i descripció concreta, clara i precisa de l’activitat de col·laboració que han de desenvolupar els adjudicataris, amb una menció expressa de l’adreça de la unitat, del centre o de la institució on s’hagin de dur a terme aquestes tasques.
2. La delimitació del col·lectiu d’estudiants al qual s’adreça la convocatòria.
3. La durada de les activitats de col·laboració, amb una menció dels terminis en què s’han de dur a terme, que no poden ser inferiors a dos mesos naturals ni superiors a dotze.
4. El benefici o la dotació econòmica íntegra assignada als adjudicataris.
5. El projecte contra el qual s’han d’efectuar els pagaments corresponents.
6. El nombre de beques de col·laboració que s’ofereixen.
7. La concreció dels dies de la setmana i del nombre d’hores setmanals en què els beneficiaris han de dur a terme l’activitat de col·laboració, i la persona responsable de qui dependran durant el desenvolupament d’aquestes tasques.
8. Les obligacions de l’adjudicatari de la beca de col·laboració.
9. Els requisits que han de complir els candidats i els mèrits que es consideren en la selecció.
10. La documentació que cal presentar amb la sol·licitud, el termini i el lloc de presentació, i també els mitjans pels quals s’esmena la documentació.
11. La composició de la comissió de valoració i el termini en el qual s’ha de resoldre la convocatòria, amb la concreció de tots els mitjans pels quals se’n farà la publicació oficial.
12. Els recursos que les persones interessades poden interposar contra la convocatòria i contra la resolució d’adjudicació de la beca.
13. El sotmetiment a les prescripcions de les bases de la convocatòria i a les disposicions d’aquest reglament pel sol fet de presentar la sol·licitud.
14. Qualsevol altra menció que es consideri oportú d’incloure en les bases.

**Article 10**

1. La convocatòria s’ha de publicar durant la segona quinzena del mes.
2. La publicació s’ha de fer mitjançant la publicació de les bases a la pàgina web de la Fundació Bosch i Gimpera.

**Article 11**

Les persones interessades poden interposar al·legacions a la resolució que aprova les bases de la convocatòria davant la direcció general de la Fundació Bosch i Gimpera. També es pot interposar qualsevol altre recurs que es consideri oportú.

 **Capítol IV. NORMES DE PROCEDIMENT Secció primera. Sol·licituds dels candidats Article 12**

Els candidats han d’adreçar la sol·licitud a la Fundació en el termini i pels mitjans que estableixin les bases de la convocatòria. Les sol·licituds s’han de presentar per correu electrònic.

**Article 13**

Les persones interessades han d’adjuntar a les sol·licituds la documentació següent, pels mitjans indicats en la convocatòria:

1. Fotocòpia del DNI o NIE.
2. Full de matrícula en cas que estiguin matriculats en un ensenyament de màster universitari o de postgrau propis.
3. Currículum del candidat, en el qual s’ha d’especificar el nivell de formació i l’experiència pràctica que vulgui fer valer. Si per raó de l’organització o de la demora del procés de matriculació, o per una causa no imputable al candidat, encara no s’ha assolit la condició formal d’estudiant universitari, n’hi haurà prou amb una declaració en la qual el candidat manifesti que està en disposició de formalitzar la matrícula i que acreditarà aquesta condició en el termini dels tres dies següents a la formalització.
4. Certificat en el qual es faci constar l’expedient acadèmic dels estudis universitaris cursats.
5. Documentació acreditativa de la minusvalidesa, si escau.
6. Altra documentació que s’assenyali en les bases de la convocatòria.

**Secció segona. Verificació i control de les beques**

**Article 14**

1. Els candidats es responsabilitzen de l’autenticitat i de la veracitat de les dades que consignin en la sol·licitud i de la documentació que hi adjuntin.
2. Si la sol·licitud no compleix algun dels requisits exigits en aquesta convocatòria o s’observa que hi falta algun document, es requerirà a la persona interessada que esmeni la sol·licitud o que l’acompanyi dels documents preceptius. A més, cal indicar que, si no ho fa així, es considerarà que desisteix de la petició. Aquest requeriment es farà per correu electrònic.

**Article 15**

L’ocultació, el frau o el falsejament de les dades o de la documentació aportades comportarà la desestimació de la sol·licitud de la beca de col·laboració.

**Secció tercera. Adjudicació de les beques de col·laboració**

**Article 16**

La valoració dels mèrits al·legats pels candidats s’assigna a una comissió de valoració. Componen aquesta comissió, com a mínim, els membres següents:

1. El director/a general de la Fundació, en qualitat de president/a de la comissió.
2. El responsable del projecte de col·laboració al qual va associada la beca.
3. Un representant del Departament de Recursos Humans de la Fundació, en qualitat de secretari de la comissió.

**Article 17**

Un cop finalitzat el termini de presentació de les sol·licituds, la comissió de valoració n’ha de fer l’examen. Aquesta comissió estableix les normes de funcionament i, en tot cas, els acords s’adopten pel vot favorable de la majoria de membres assistents. En cas d’empat, dirimeix el vot del president.

**Article 18**

La comissió duu a terme les actuacions següents:

1. La valoració dels candidats segons els criteris de selecció fixats en l’article 5 d’aquest reglament i l’elaboració de les propostes d’adjudicació a favor dels candidats que hagin obtingut les millors valoracions. El secretari de la comissió ha de redactar l’acta de la sessió i l’ha de signar amb el vistiplau del president.
2. En el termini màxim de quinze dies a partir de l’últim dia per presentar sol·licituds, la comissió ha d’avaluar les sol·licituds presentades.

**Article 19**

El president de la comissió ha de resoldre l’adjudicació de les beques. La resolució d’adjudicació s’ha de publicar immediatament en els llocs als quals es refereix l’article 10 d’aquest reglament, i ha d’incloure les dades següents:

1. Òrgan que emet la resolució.
2. Dates de la resolució i de la publicació de la resolució.
3. Nom i cognoms o DNI/NIE dels adjudicataris.
4. Nom i cognoms o DNI/NIE dels sol·licitants que han quedat en llista d’espera.
5. Data d’incorporació a les tasques objecte de la beca.
6. Menció de la possibilitat d’interposar al·legacions i qualsevol altre recurs que es consideri oportú.

**Article 20**

La beca de col·laboració s’accepta mitjançant un document signat per l’adjudicatari, en el qual aquest es compromet explícitament a complir totes les obligacions establertes en la convocatòria de beques i en aquest reglament i declara que no incorre en cap de les incompatibilitats per ser adjudicatari de la beca.

La Fundació Bosch i Gimpera ha de donar d’alta a la Seguretat Social la persona beneficiària, en les condicions establertes en el Reial Decret 1493/2011.

El Departament de Recursos Humans de la Fundació atorga la credencial de becari al beneficiari, la qual s’ha de retornar en cas de renúncia.

 **Capítol V. RÈGIM DE LES ACTIVITATS DE COL·LABORACIÓ Secció primera. Durada de les beques de col·laboració**

**Article 21**

No es poden oferir beques de col·laboració de durada inferior a dos mesos ni superior a dotze, llevat que, per raons excepcionals, es disposi motivadament una altra cosa en les bases de la convocatòria.

Excepcionalment i per causes degudament justificades, la col·laboració es pot prorrogar, a instància del director del projecte. Aquesta pròrroga, que només es pot demanar una vegada, no pot superar el límit màxim de durada d’una beca, i la sol·licitud ha d’anar acompanyada del document acreditatiu de la reserva de crèdit per fer front a les despeses que se’n derivin.

**Article 22**

1. Les tasques de col·laboració no poden comportar una dedicació de més de 25 hores setmanals a l’adjudicatari de la beca de col·laboració ni de menys de 10 hores. En les bases de la convocatòria s’han de fixar els dies de la setmana concrets i el nombre d’hores diàries en què s’han de dur a terme les tasques, i cal procurar que la càrrega total d’hores de dedicació sigui compatible amb la dedicació necessària dels estudiants a les tasques de formació habituals.
2. La direcció general de la Fundació pot fixar, per causes excepcionals i degudament justificades, dedicacions inferiors o superiors a les previstes en aquest article.

**Secció segona. Activitats objecte de les beques de col·laboració i pla formatiu**

**Article 23**

L’adjudicatari de la beca de col·laboració ha de portar a terme les activitats que es determinen en les bases de la convocatòria, que han de facilitar la incorporació dels estudiants al món del treball mitjançant l’exercici d’activitats pràctiques. Les tasques concretes que haurà de fer són les que determinin els responsables del projecte en què es desenvolupi la col·laboració. En cap cas no podrà dur a terme activitats de contingut aliè a les finalitats descrites en l’apartat anterior.

Concretament, amb les activitats definides per a cada lloc de col·laboració es pretén assolir els objectius següents:

— Formar la persona beneficiària en determinades competències pròpies del lloc de col·laboració.

— Contribuir a la seva formació integral.

— Potenciar la seva incorporació al món laboral.

El director del projecte es compromet a emetre un informe a la finalització de la beca, amb l’avaluació de les tasques del becari.

**Article 24**

En cas de contravenció d’allò que estableix l’article precedent, l’adjudicatari afectat ho ha de comunicar a la Fundació.

**Secció tercera. Suspensió temporal de la beca de col·laboració**

**Article 25**

Per motius justificats, l’adjudicatari de la beca de col·laboració pot sol·licitar a la Fundació la suspensió de les activitats de col·laboració. Aquestes suspensions han de tenir una durada mínima d’un mes i màxima de tres mesos.

Les sol·licituds de suspensió han de ser tramitades amb un mes d’antelació respecte a la data en què hagin de tenir efecte perquè es resolguin.

Durant el període en què estiguin suspeses les tasques de col·laboració, l’adjudicatari no percebrà la dotació econòmica que comporta la beca de col·laboració, i ha de ser donat de baixa de la Seguretat Social.

 **Capítol VI. DRETS I OBLIGACIONS DE LES PERSONES BENEFICIÀRIES Article 26. Drets**

Les persones beneficiàries tenen els drets següents:

1. Rebre formació en matèria de prevenció de riscos laborals, en funció del lloc en què desenvolupin la col·laboració i dins el programa general de prevenció de riscos laborals de la Fundació o de l’entitat externa on col·laborin.
2. En acabar el període de col·laboració, obtenir l’informe de les tasques desenvolupades, signat pel seu responsable, d’acord amb el que s’indica en l’article 23 d’aquest reglament.
3. Gaudir de vuit dies de permís, distribuïts preferentment entre Nadal i Setmana Santa. D’aquests dies se’n pot gaudir també fora d’aquests períodes, sempre que hi hagi un acord entre el beneficiari de la beca i el responsable. També es pot gaudir dels dies declarats festius per la Universitat de procedència del becari.
4. Gaudir dels dies d’examen fixats per les convocatòries oficials, la presentació als quals s’ha d’acreditar degudament.
5. Gaudir de fins a vuit dies per dur a terme activitats acadèmiques obligatòries proporcionals a la durada de la beca. S’han d’acreditar degudament.
6. Dret d’assistència a reunions d’òrgans de govern dels quals el beneficiari sigui representant, sempre que coincideixi amb l’horari de la col·laboració i que estigui degudament justificada la coincidència.
7. Altres incidències, sempre que es tingui una autorització escrita del responsable del projecte en què es desenvolupin les activitats de col·laboració, en la qual es fonamenti la causa justificativa de l’absència.
8. Sol·licitar amb un mínim de 48 hores d’antelació, o amb tanta brevetat com sigui possible, altres permisos d’absència al seu responsable, que n’ha d’estudiar la concessió, segons les necessitats del servei, i que ha d’establir la manera de recuperar les hores perdudes si ho creu necessari.
9. Comunicar a la Fundació qualsevol contravenció d’allò que estableixin les bases de la convocatòria quant a la descripció de les activitats de col·laboració.
10. Dret a sol·licitar la suspensió temporal de la beca.

**Article 27. Obligacions**

Les persones beneficiàries de les beques tenen les obligacions següents:

1. Dur a terme les activitats de col·laboració indicades en la convocatòria.
2. Demostrar coneixement de les llengües catalana i castellana mitjançant els mecanismes que s’estableixin en cada convocatòria. Aquest requisit es té en compte especialment pel que fa a les destinacions en què s’hagi d’atendre el públic.
3. Mantenir la confidencialitat de les dades a què tinguin accés en funció de la seva col·laboració, no difondre-les ni cedir-les a terceres persones, i complir la resta d’obligacions que els corresponen d’acord amb el que preveu la legislació vigent en matèria de protecció de dades de caràcter personal.
4. Justificar documentalment les absències al seu responsable en un termini màxim de dos dies després de l’absència.
5. En cas de malaltia s’ha de presentar la baixa laboral (ILT) emesa pel metge en el termini màxim de tres dies; a efectes retributius, s’aplica la normativa establerta en el Règim General de la Seguretat Social. També s’han de presentar en el termini corresponent els comunicats de baixa mèdica de confirmació setmanal i les altes corresponents. Les baixes no són cobertes per altres persones de la llista d’espera.
6. Presentar les sol·licituds de suspensió de les beques amb un mínim d’un mes d’antelació.
7. Comunicar qualsevol situació susceptible d’incompatibilitat.
8. Comunicar les renúncies d’acord amb el que s’indica en l’article 31.

**Secció segona. Extinció de les beques de col·laboració**

**Article 28. Extinció**

Les beques de col·laboració s’extingeixen per les causes següents:

1. El compliment del termini fixat en les bases de la convocatòria de la beca de col·laboració.
2. La renúncia de l’adjudicatari de la beca de col·laboració.
3. La revocació de la beca de col·laboració.

L’adjudicatari de la beca de col·laboració ha de retornar la credencial expedida en el termini màxim de cinc dies a partir de l’extinció de la beca.

**Article 29. Renúncia**

1. Quan l’adjudicatari d’una beca de col·laboració hi renunciï voluntàriament, ho ha de comunicar per escrit a la Fundació amb una antelació mínima de quinze dies i una menció expressa de la data a partir de la qual la renúncia ha de començar a tenir efecte.
2. S’entén que els adjudicataris de les beques de col·laboració hi renuncien voluntàriament si, sense justificació, no es presenten el dia d’inici de la beca en el lloc i en l’hora comunicats pel responsable a fi i efecte de formalitzar l’acceptació de la beca. La persona responsable del becari ho ha de comunicar a la Fundació.
3. En cas que, per motius justificats, l’adjudicatari d’una beca no es pugui incorporar a la unitat en la qual ha de prestar la col·laboració en el termini assenyalat anteriorment, o que, havent-s’hi incorporat, hi hagi de renunciar per motius justificats, pot demanar, en el mateix moment de la renúncia, ser inclòs en la llista d’espera per poder optar a possibles substitucions de renúncia. En aquest supòsit, el sol·licitant passa a formar part d’una segona llista d’espera.

**Article 30. Revocació**

L’adjudicació de la beca de col·laboració es pot revocar, amb la tramitació prèvia de l’expedient corresponent, per les causes següents:

1. Si, d’acord amb les bases de la convocatòria, no s’inicien o executen contínuament les tasques encomanades, o si la qualitat amb què s’executen és insuficient.
2. Si l’adjudicatari de la beca de col·laboració incompleix qualsevol de les altres obligacions assumides en acceptar la beca de col·laboració i previstes en aquest reglament.
3. Si hi concorren altres circumstàncies que afectin el desenvolupament adequat de les tasques encomanades.
4. En el cas que l’empresa vinculada al projecte no pugui assumir les obligacions pactades en el contracte de recerca.
5. Per altres causes de revocació previstes en l’ordenament jurídic.

**Article 31**

El responsable del projecte en el qual s’hagin de dur a terme les tasques de col·laboració ha d’emetre un informe de les causes que motiven la revocació i l’ha d’adreçar a la Fundació, que n’ha de fer les comprovacions oportunes. La direcció general de la Fundació ha de traslladar aquest informe a l’adjudicatari de la beca de col·laboració i li ha de concedir un termini de cinc dies perquè al·legui el que consideri oportú. Durant la tramitació de l’expedient, la direcció general pot, si ho considera necessari, suspendre motivadament la beca de col·laboració o prendre qualsevol altra mesura provisional que consideri oportuna. En un termini no superior a quinze dies, ha de dictar una resolució de confirmació o de revocació de la beca de col·laboració. Contra la resolució de la direcció general de la Fundació es podran formular al·legacions, sense perjudici del dret de recórrer a la via judicial.

Durant la tramitació de l’expedient, si el becari ha estat suspès de l’activitat, se l’ha de donar de baixa a la Seguretat Social.

**Article 32**

En cas de finalització anticipada d’una beca de col·laboració o de revocació per alguna de les causes regulades en l’article 33 d’aquest reglament, la direcció general de la Fundació Bosch i Gimpera podrà adjudicar la beca de col·laboració, pel temps que resti de col·laboració, al candidat següent de la llista d’espera, al qual s’ha de lliurar la credencial corresponent.

**DISPOSICIÓ FINAL**

**ICIÓ FINAL**

Aquest reglament, proposat per la direcció general de la Fundació Bosch i Gimpera i aprovat per acord de Patronat de 27 de juny del 2012, entra en vigor l’1 de juny del 2012 i és aplicable en les convocatòries publicades posteriorment a aquesta data, sense perjudici de la regulació continguda en el Reial Decret 1493/2011, que va entrar en vigor l’1 de novembre del 2011.

Aquest reglament queda modificat i aprovat per acord de Patronat el 11 de desembre de 2015 i és aplicable en les convocatòries publicades posteriorment a questa data, sense perjudici de la regulació continguda en el Reial Decret 1493/2011, que va entrar en vigor l’1 de novembre de 2011